CELEX: 62020TN0602
Language: fi
Date: 2020-09-30 00:00:00
Title: Asia T-602/20: Kanne 30.9.2020 – MS v. komissio

30.11.2020   
            
            
               FI
            
            
               Euroopan unionin virallinen lehti
            
            
               C 414/41
            
         
      Kanne 30.9.2020 – MS v. komissio
      (Asia T-602/20)
      (2020/C 414/62)
      Oikeudenkäyntikieli: saksa
      
         Asianosaiset
      
      
         Kantaja: MS (edustaja: asianajaja M. Medla)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan riidanalaisen päätöksen, sellaisena kuin se on täsmennetty valituksen johdosta annetussa päätöksessä
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanne kohdistuu päätökseen PMO 4, TFT IN, 0425863600, jonka Euroopan komissio, PMO – Henkilökohtaisten etuuksien hallinto- ja maksutoimisto, PMO 4 – Eläkkeet ja suhteet entisiin virkamiehiin ja toimihenkilöihin – teki 3.12.2019, sellaisena kuin se on täsmennetty 30.6.2020 tehdyssä Euroopan komission päätöksessä HR.E.2/NX/sb/Ares, DG HR – Henkilöstöhallinnon ja turvallisuustoiminnan pääosasto, DIR E – Oikeudelliset kysymykset ja yhteistyö, osasto 2 – Valitukset ja asioiden seuranta, jolla hylättiin kantajan valitus riidanalaisesta päätöksestä.
      Kanteen tueksi on esitetty yksi kanneperuste, joka perustuu henkilöstösääntöjen (1) liitteessä VIII olevan 11 artiklan 2 kohdan toisen alakohdan, luettuna yhdessä yleisistä täytäntöönpanosäännöksistä, jotka koskevat liitteessä VIII olevia 11 ja 12 artiklaa eläkeoikeuksien siirtämisestä, 12.5.2004 tehdyn päätöksen kanssa, rikkomiseen.
      Vastaaja on virheellisesti perustanut huomioon otettavien palvelusvuosien laskelman tosiasiallisesti siirrettyyn ja vuosittain 3,9 %:lla päivitettyyn pääomaan. Vastaajan olisi päinvastoin pitänyt perustaa tämä laskelma niiden eläkeoikeuksien määrään, jotka kansallista eläkejärjestelmää hallinnoiva elin oli ilmoittanut eläkeoikeuksien siirron hakemispäivänä. Tästä olisi aiheutunut yli 20 % suurempi huomioon otettavien palvelusvuosien määrä.
      
         (1)  Asetus N:o 31 (ETY) 11 (Euratom) Euroopan talousyhteisön ja Euroopan atomienergiajärjestön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta (EYVL 1962, P 045, s. 1385).